**Irizări strălucitoare şi reci**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doar moartea are culoarea tristeţii metalului

ce taie ierburi şi oameni,

rămâne lutul umed în care crapă coaja seminţelor,

verdele mugur de cearcăn stelar absoarbe lumina.

Irizări strălucitoare şi reci

îmbată ochii cu lichide migrate peste orizont

frăgezind în culori crepusculul.

O poezie cât un oraş în aşteptare, risipire de suflet

după o pagină de visare

ruptă din cotidian.

Insulă de speranţă...

Nu există altă opţiune

ce ne înşală cu ceaţă, alte margini se nasc

fără să deosebim aparenţele.

În tot ce crezi îţi regăseşti iubirea.